Nafarroako Parlamentuko Mahaiak, 2020ko otsailaren 24an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista eta Geroa Bai talde parlamentarioek, Nafarroako Podemos Ahal Dugu foru parlamentarien elkarteak eta Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita etxerik gabeko pertsonentzako etxebizitza-politikarekin jarrai dezan, bereziki *Housing First* programarekin.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko otsailaren 24an

Lehendakaria: Unai Hualde Iglesias

MOZIOAREN TESTUA

Behean sinatzen dugun talde parlamentariook, Legebiltzarreko Erregelamenduan ezarritakoaren babesean, honako mozioa aurkezten dugu, Osoko Bilkuran eztabaidatzeko. Mozioaren bidez, Nafarroako Gobernua premiatzen da e etxerik gabeko pertsonentzako etxebizitza-politikarekin jarrai dezan, bereziki Housing First programarekin.

*Housing First* –etxerik gabeko pertsonekin esku hartzeko eredua– Estatu Batuetan laurogeita hamarreko hamarkadan sortu zen, eta horren helburu nagusia da pertsona gizarteratzeko prozesuan lehentasunezko elementua bihurtzea etxebizitza; halatan, pertsonarekiko errespetuan eta haren autodeterminazioan oinarritzen den ekipo tekniko baten laguntza du.

Espainian, zenbait autonomia erkidegotan –besteak beste, Asturiasen eta Katalunian– programa hori bete-betean ari da jardunean, eta emaitza eraginkorrak izaten ari da bazterkeria egoeran dauden pertsonak gizarteratzen. Nafarroak ere programa horren aldeko apustua egin du; izan ere, 2017an jarri zuen abian programa hori, eta emaitzak oso onak izan dira.

Nafarroako Gobernuari babesa ematen dioten alderdiek sinatutako programa-akordioak honako hau dio: “Gizarte-bazterkeria jasaten duten pertsonek etxebizitzari eusteko neurriak abiaraziko ditugu, bereziki landuz gizarte-laguntzan oinarrituriko berariazko neurriak”. Orain, paragrafo horretan esaten dena zehaztuz, azpimarra bazterkeriarik goreneko egoeretan jartzen duen programa bati buruz ari gara.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du etxerik gabeko pertsonentzako etxebizitza-politikaren aldeko apustua egiten jarrai dezan, bereziki *Housing First* programarekin, programa hori Nafarroa osora hedatuta.

Iruñean, 2020ko otsailaren 20an

Foru parlamentariak: Carlos Mena Blasco, Ana Ansa Ascunce, Mikel Buil García eta Marisa De Simón Caballero